Ekspres në hapësirë
Italianët e çojnë kafen e tyre të preferuar në hapësirë
Kafja ekspres e stilit italian ka admirues në mbarë botën, madje është shtuar numri i njerëzve që po e lënë kafen e regullt për një variant më të fortë. Tani prodhuesit e makinave italiane të kafes po punojnë për të krijuar një pajisje që do të jetë në gjendje të bëjë kafe ekspres në kushtet e mungesës së rëndesës në Stacionin Ndërkombëtar të Hapësirës. Shumë njerëz nuk mund ta imagjinojnë jetën pa kafe, dhe për shumicën e italianëve kjo do të thotë pa kafen ekspres, që përgatitet në makinë të veçantë. "Nuk e di në se mund të jetoj pa kafe. Nuk është jetë." Kur astronautja italiane Samantha Cristoforetti u nis për Stacionin Ndërkombëtar të Hapësirës muajin e kaluar, bashkë-kombasit e saj ishin të shqetësuar sesi do të jetonte ajo për gjashtë muaj duke pirë kafe gjysmë të gatshme. Për të ndihmuar Cristoforettin dhe adhuruesit e tjerë të ekspresit në hapësirë, kompania e famshme Lavazza me seli në Torino dhe firma inxhinierike Argotec, e specializuar për prodhimin e ushqimeve në hapësirë, bashkuan forcat për të prodhuar një makinë ekspresi që mund të punojë në kushtet e mungesës së peshës. Makina e quajtur ISSpresso e kapërcen mungesën e gravitetit duke hedhur ujë me presion përmes kapsulës së kafesë. Cristoforetti e mori me vete për ta testuar kur u nis më 23 nëntor. Italianët e konsiderojnë veten si mjeshtra të kafesë, dhe ndoshta me të drejtë. Perveç kafes ekspres, makina ISSpresso mund të përgatisë edhe çaj dhe supë.